Diari Oficial de la Generalitat Valenciana


Sumari del DOGV 4692, del 16-02-2004 (2004/1479)

ORDE de 27 de gener de 2004 de la Conselleria d'Agricultura, Pesca i Alimentació, per la qual es regula el procediment per a la sol·licitud, tramitació i concessió de les primes ramaderes, ajudes per sacrifici i per extensificació i pagaments addicionals, per a l'any 2004.
---------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4692

Data del DOGV
:   16-02-2004

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2004/1479


Data del document
:   27-01-2004

Organisme emissor
:   Conselleria d'Agricultura, Pesca i Alimentació

Tipus de document
:   Ordre

Descriptors 

:   * suport econòmic
    * ajuda pública
    * ajuda a l'agricultura
    * sacrifici d'animals
    * explotació agrària
    * ramat

ORDE de 27 de gener de 2004 de la Conselleria d'Agricultura, Pesca i Alimentació, per la qual es regula el procediment per a la sol·licitud, tramitació i concessió de les primes ramaderes, ajudes per sacrifici i per extensificació i pagaments addicionals, per a l'any 2004. [2004/X1479]
  
La present orde recull les mesures per a la tramitació de les ajudes en el sector ramader regulat per la normativa comunitària següent:
  
El Reglament (CE) 1.254/1999 del Consell, de 17 de maig de 1999, pel qual s'establix l'organització comuna de mercats del sector de la carn de vaquí, modificat pel Reglament (CE) 1512/2001 del Consell de 23 de juliol de 2001, on es configura el sistema de pagaments directes en suport de les rendes a determinats productors de ramat de vaquí de carn, i on s'introduïxen, entre altres novetats, una nova càrrega ramadera que limita per explotació, si és procedent, el nombre de bovins subvencionables i modificacions en els percentatges de participació de les jònegues en les sol·licituds de prima per vaca alletant.
  
El Reglament (CE) 2529/2001 del Consell, de 19 de desembre de 2001, que establix l'organització de mercat en el sector de la carn d'oví i cabrum, en el qual es disposa com una de les mesures de foment de l'esmentat sector els pagaments directes, constituïts per la prima per ovella i cabra, la prima complementària i els pagaments addicionals.
  
El control d'estes ajudes per les autoritats competents així com les penalitzacions que s'apliquen en cas d'incompliment es regixen pel Reglament (CEE) 3508/92, del Consell, de 27 de novembre, pel qual s'establix un sistema integrat de control i gestió de determinats règims d'ajudes comunitaris i pel Reglament (CEE) 2419/2001, de la Comissió, d'11 de desembre, pel qual s'establixen les normes d'aplicació del sistema integrat de gestió i control i el Reglament 2550/2001 que establix les disposicions d'aplicació, pel que fa als règims de primes, del Reglament (CE) núm. 2529/2001 del Consell, pel qual s'establix l'organització comuna del mercat de carns d'oví i cabrum i modifica el Reglament (CE) 2419/2001.
  
Sense perjuí de l'aplicació directa i immediata dels reglaments comunitaris referits, així com de la normativa bàsica estatal consistent en el Real Decret 138/2002, d'1 de febrer, sobre determinades ajudes comunitàries en el sector de la carn de vaquí, Real Decret 139/2002, d'1 de febrer, sobre determinades ajudes comunitàries en el sector de les carns d'oví i cabrum i Real Decret 1287/2002, de 5 de desembre pel qual es modifica el RD 139/2002 i el RD 1839/1997, de 5 de desembre, resulta convenient transcriure certs preceptes així com concretar, puntualitzar i assenyalar determinats aspectes d'esta última, a fi de facilitar als ramaders de la Comunitat Valenciana l'accés a les ajudes.
  
Per això, a proposta de la Direcció General d'Innovació Agrària i Ramaderia, en ús de les atribucions conferides per l'article 35 de la Llei de Govern Valencià,
  
ORDENE
  
Article 1. Objecte i definicions
  
1. Els titulars d'explotacions ramaderes, ubicades totalment o en la major part en territori de la Comunitat Valenciana, hauran de presentar sol·licitud d'ajuda, sempre que desitgen obtindre:
  
a) Prima especial als productors de bovins mascles establida en l'article 4 del Reglament (CE) 1.254/1999.
  
b) Prima als productors que mantinguen vaques alletants i la prima nacional complementària, establides en l'article 6 del Reglament (CE) 1.254/1999.
  
c) Prima per sacrifici, contemplada en l'article 11 del Reglament (CE) 1.254/1999.
  
d) Pagament per extensificació, establit en l'article 13 del Reglament (CE) 1.254/1999.
  
e) Pagaments addicionals a determinats productors de vaquí, segons el que disposa els articles 14 i 15 del Reglament (CE) 1.254/1999.
  
f) Prima als productors d'oví i cabrum descrita en l'article 4 del Reglament (CE) 2529/2001, i la prima complementària als productors ubicats en zones on la producció ovina i cabrum constituïx una activitat tradicional o contribuïx significativament a l'economia rural establida en l'article 5 del mateix Reglament, així com l'accés als pagaments addicionals autoritzats als Estats membres en virtut de l'article 11 del dit Reglament.
  
2. Als efectes d'estes ajudes, s'entén per titular d'explotació el productor ramader individual, persona física o jurídica, o l'agrupació de persones físiques o jurídiques amb independència del règim jurídic de l'agrupació i els seus membres, l'explotació dels quals es trobe en el territori de l'Estat Espanyol.
  
Article 2. Presentació de les sol·licituds
  
1. Els interessats hauran de presentar una sol·licitud independent per a cada una de les ajudes de primes ramaderes en els formularis i impresos que seran facilitats per les Oficines de la Conselleria d'Agricultura, Pesca i Alimentació.
  
2. Les sol·licituds s'ompliran en tots els apartats i hauran d'anar firmades pel titular de l'explotació o persona degudament autoritzada per ell respecte a esta qüestió. En tot cas, quan el sol·licitant actue a través de representant, este haurà d'acreditar fefaentment tal condició, així com expressar en la sol·licitud les dades personals.
  
3. A la sol·licitud s'adjuntarà, si no ho hagueren presentat en la campanya anterior o si hi haguera modificacions, sense perjuí de la documentació específica per a cada ajuda, els documents següents:
  
- Fotocòpia de DNI.
  
- Fotocòpia de CIF o NIF o etiqueta d'identificació fiscal.
  
- Acreditació de la titularitat, per part del beneficiari, de les dades bancàries per al pagament de l'ajuda mitjançant document normalitzat de manteniment de tercers.
  
4. Les sol·licituds es presentaran en les oficines de la Conselleria d'Agricultura, Pesca i Alimentació o en els altres llocs i formes a què es referix l'article 38 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, sempre que l'explotació o, si és procedent, la major part de la superfície de les parcel·les agrícoles relacionades en la sol·licitud d'ajuda ?superfícies- es trobe ubicada a la Comunitat Valenciana.
  
5. Els productors que no hagen de presentar una declaració de superfícies farratgeres presentaran la sol·licitud a la comunitat autònoma on estiga ubicada l'explotació o, si és procedent, la major part d'esta. Estaran exempts de presentar declaració de superfícies farratgeres els productors que es troben en alguna de les situacions següents:
  
- Productors de vaques alletants i de bovins mascles, quan el nombre d'animals que haja de prendre's en consideració per a la determinació de la càrrega ramadera de l'explotació no supere les 15 UGM i que, a més, no desitgen beneficiar-se del pagament per extensificació.
  
- Productors de vaquí que desitgen beneficiar-se, exclusivament, de les primes per sacrifici.
  
- Productors d'oví i cabrum que no desitgen beneficiar-se de primes en el sector vaquí, amb excepció de les primes per sacrifici.
  
Article 3. Terminis de presentació
  
Els terminis de presentació de sol·licituds es realitzaran d'acord amb el Real Decret 138/2002, el Real Decret 139/2002 i l'Orde APA/3668/2003 de 22 de desembre, per la qual es modifica el termini de presentació de les sol·licituds d'ajudes per superfície a determinats productes agrícoles i de primes ramaderes de vaquí, oví i cabrum.
  
1. La presentació de les sol·licituds de prima per vaca alletant, de pagament per extensificació i de prima als productors d'oví i cabrum, s'iniciarà el 12 de febrer de 2004 i finalitzarà el segon divendres de març de 2004. Sense perjuí de les possibles modificacions de termini que establisquen en la normativa estatal.
  
2. Les sol·licituds de prima especial es presentaran entre l'1 de gener i el 31 de desembre.
  
3. Les sol·licituds de primes al sacrifici es presentaran dins dels quatre mesos següents al sacrifici i, en tot cas, en els períodes següents:
  
a) De l'1 al 31 de març de 2004
  
b) De l'1 al 30 de juny de 2004
  
c) De l'1 al 30 de setembre de 2004
  
d) De l'1 de desembre de 2004 al 15 de gener de 2005
  
En el cas de les sol·licituds de primes al sacrifici per a animals que s'exporten vius a països tercers el termini de quatre mesos comptarà a partir de la data d'exportació.
  
4. No obstant el disposat en els apartats anteriors, i excepte en el cas de la prima especial, s'admetran sol·licituds d'ajudes fins a 25 dies naturals següents a la finalització del termini establit, encara que l'import es reduirà en un 1 per cent per cada dia hàbil de retard, excepte força major.
  
Article 4 Documentació que haurà d'acompanyar a les sol·licituds.
  
1. Prima per vaca alletant: els productors que mantinguen vaques alletants, que desitgen obtindre l'ajuda en la forma i condicions assenyalades en l'article 6 del Reglament (CE) 1.254/1999 hauran de presentar junt amb l'imprés de dades generals la documentació següent:
  
a) Model específic, segons comercialitze, o no, llet i productes lactis i tinga una quantitat assignada igual o inferior a 120.000 quilos. S'hi relacionaran els codis d'identificació individual dels animals per als quals se sol·licita ajuda, amb la relació per separat dels animals que tinguen la condició de vaques i jònegues.
  
b) Original o còpia llegible dels exemplars núm. 2 per a l'interessat dels documents d'identificació dels animals. Estos documents podran ser tornats a l'interessat una vegada finalitzat el control administratiu de les sol·licituds.
  
c) Si és procedent, certificat oficial sobre rendiment lleter.
  
d) Còpia dels fulls L i I del Llibre de Registre de l'explotació.
  
A més, en el cas de productors l'explotació dels quals, estiga ubicada en la seua totalitat o en part en una altra Comunitat Autònoma, hauran de presentar també còpia compulsada del Llibre de Registre de l'explotació i dels fulls en què figuren les anotacions corresponents a les vaques i jònegues per què sol·licita ajudes.
  
2. Prima especial: els productors de carn de vaquí que mantinguen bovins mascles en l'explotació, que desitgen obtindre l'ajuda en la forma i condicions assenyalades en l'article 4 del Reglament (CE) 1.254/1999 hauran de presentar junt amb l'imprés de dades generals la documentació següent:
  
a) Model específic on es relacionaran els codis d'identificació individual i l'edat dels animals per als quals se sol·licita ajuda.
  
b) Originals dels exemplars 1 d'acompanyament dels animals dels documents d'identificació corresponents als animals objecte de sol·licitud. Estos documents seran tornats a l'interessat després de finalitzar el període de retenció una vegada es faça constar-hi que la prima ha sigut sol·licitada.
  
c) Quan el productor siga un engreixador comunitari admés, si és procedent per la legislació vigent, haurà d'aportar a més:
  
Fotocòpia de la sol·licitud de prima a les vaques alletants presentada pels socis en una altra Comunitat Autònoma. Amb la primera de les sol·licituds, còpia dels estatuts o reglament intern de la Societat.
  
3. Prima de sacrifici: els productors de carn de vaquí que sacrifiquen en un escorxador autoritzat que haja presentat la declaració de participació en este règim de prima, bovins procedents de l'explotació, que desitgen obtindre l'ajuda en la forma i condicions definides en l'article 11 del Reglament (CE) 1.254/1999 hauran de presentar junt amb l'imprés de dades generals la documentació següent:
  
A) Per a animals sacrificats a Espanya o en un altre país comunitari:
  
a) Model específic on es relacionaren els codis d'identificació individual i la data de naixement dels animals.
  
b) Originals o còpies llegibles dels exemplars 2 per a l'interessat dels documents d'identificació dels animals objecte de sol·licitud. Estos documents podran ser tornats a l'interessat una vegada finalitzat el control administratiu de les sol·licituds.
  
c) Per als animals entre 5 i 7 mesos, certificat expedit pel centre de sacrifici relatiu al pes en canal dels animals inclosos en l'ajuda.
  
d) A més per a animals sacrificats en altres Estats membres de la UE còpia del Document d'Identificació per a intercanvis dels animals inclosos en la sol·licitud i Certificats de sacrifici d'estos, expedit per l'escorxador de l'Estat Membre de destinació d'acord al que disposa l'article 35, apartat 1, lletra a) del Reglament (CE) 2.342/1999
  
B) En cas d'exportació de l'animal viu a país tercer:
  
a) Model específic on es relacionaren els codis d'identificació individual i la data de naixement dels animals.
  
b) Originals dels exemplars 2 per a l'interessat dels documents d'identificació dels animals objecte de sol·licitud.
  
c) Prova de l'eixida del territori duaner de la Comunitat (DUA) i Certificat Sanitari Internacional que continga una relació expressa del número d'identificació auricular dels animals que han sigut exportats.
  
4. Pagament per extensificació: els sol·licitants de la prima especial, de la prima a les vaques alletants, o d'ambdues al mateix temps, en l'explotació ramadera de la qual el pasturatge siga una pràctica habitual, que desitgen beneficiar-se dels pagaments per extensificació, en la forma i condicions establides en l'article 13 del Reglament (CE) 1.254/1999, hauran de presentar a més del que assenyala els paràgrafs anteriors, la documentació següent:
  
a) Model específic. Hi hauran d'optar per acollir-se, lliurement, a una de les dos modalitats d'accés al règim de pagament per extensificació:
  
- «Règim simplificat», per a aquells productors que es comprometen a mantindre durant tots els dies al llarg de l'any natural, una densitat ramadera igual o inferior a 1,4 UGM per hectàrea; o
  
- «Règim mitjà», per a aquells productors que mantinguen durant l'any una densitat ramadera igual o per davall d'1,4 UGM per hectàrea, calculada en forma de mitjana aritmètica, sobre la base del cens de l'explotació en determinades dates de recompte.
  
b) Fotocòpia dels fulls L i I del Llibre d'Explotació actualitzat on figure el total d'animals de l'explotació que han de prendre's en consideració en el moment de la sol·licitud.
  
c) En el cas dels productors que opten pel sistema del règim mitjà i l'explotació del qual en la totalitat o en part estiga ubicada en una altra Comunitat Autònoma, hauran de presentar, dins del mes següent a la publicació de les dates de recompte en el Boletín Oficial del Estado, la informació següent:
  
- Una declaració on constarà: les dades personals del titular de l'explotació; la descripció completa de totes les unitats de producció que constituïxen l'explotació i on es mantenen bovins que han de considerar-se per a la percepció de l'ajuda, amb referència expressa al codi d'identificació assignat a cada unitat de producció en virtut dels Reals decrets 205/1996 o 1.980/1998; i la indicació del nombre d'animals que posseïa en cada unitat de producció en cada una de les dates de recompte que s'establisquen.
  
- Una fotocòpia del llibre de registre de l'explotació que incloga la o les pàgines corresponents a cada una de les dates de recompte que consten en la declaració.
  
d) Per a aquells productors l'explotació dels quals estiga ubicada en la totalitat a la Comunitat Valenciana, la informació de la càrrega ramadera en les dates de recompte s'obtindrà a partir del contingut de la base de dades informatitzades d'identificació i registre d'animals de l'espècie bovina que es referix el Real Decret 1.980/1998.
  
5. Prima d'oví cabrum: els productors d'oví i cabrum que desitgen obtindre l'ajuda, en la forma i condicions assenyalades en l'article 4 del Reglament 2529/2001 hauran de presentar junt amb l'imprés de dades generals la documentació següent:
  
a) Model específic depenent de si comercialitza o no llet i productes lactis.
  
b) Fotocòpia del full de balanç del Llibre d'Explotació actualitzada on figure, almenys, el total d'animals per què se sol·licita ajuda.
  
c) Les sol·licituds presentades per productors l'explotació de les quals no es troba ubicada totalment en una zona desfavorida que desitgen beneficiar-se de l'ajuda complementària establida en l'article 5 Reglament (CE) 2529/2001, i així ho indiquen en la sol·licitud, hauran de justificar que almenys el 50 per 100 de la superfície agrícola utilitzada per a la cria ovina o cabrum es troba en una zona desfavorida, per a això hi hauran d'adjuntar :
  
Si sol·liciten ajudes per superfície i/o declaració de superfícies farratgeres, còpia de l'esmentada declaració.
  
Si no presenten les sol·licituds mencionades en el paràgraf anterior, hauran de presentar una declaració especifica on s'indique la localització de les terres que posseïsca, arrende o utilitze per qualsevol mitjà i la superfície.
  
d) En el cas dels productors transhumants de les àrees de Baix Maestrat, Camp de Llíria, Sagunt, riberes del Xúquer i la Foia de Bunyol, que desitgen percebre la prima complementària, hauran de sol·licitar-ho i indicar el període en què tenen previst traslladar el ramat a aquelles zones, i també els documents que demostren que s'ha efectuat la transhumància, durant 90 dies consecutius, en les dos campanyes anteriors.
  
6. Pagaments addicionals en el sector vaquí: Per a ser beneficiari dels pagaments addicionals, els productors que sol·liciten la prima per vaques alletants o prima de sacrifici, hauran d'acreditar que complixen alguna de les condicions assenyalades en el punt 3 de l'article 9 de la present orde.
  
7. Pagaments addicionals en el sector oví i cabrum: Per a ser beneficiari dels pagaments addicionals, els productors que sol·liciten la prima d'oví i cabrum, hauran d'acreditar que complixen alguna de les condicions assenyalades en el punt 4 de l'article 9 de la present Orde.
  
Article 5. Càrrega ramadera de l'explotació
  
La concessió de les ajudes per vaca alletant i prima especial estarà supeditada al fet que la càrrega ramadera de l'explotació del sol·licitant no excedisca d'1,8 unitats de ramat major (UGM) per hectàrea disponible per a la cria dels animals en esta mantinguts, d'acord amb la declaració de superfície farratgera realitzada pel sol·licitant, calculada segons el que disposa l'annex 1 del Real Decret 138/2002.
  
Article 6. Prova sacrifici
  
a) Només podran considerar-se a efectes de la prima per sacrifici els animals que hagen sigut sacrificats en escorxadors que n'hagen declarat la participació en el règim d'ajuda, i que estiguen registrats d'acord amb allò que preveu el Real Decret 1.980/1998.
  
b) La comunicació de la baixa de l'animal realitzada pel centre de sacrifici d'acord amb allò que establix l'article 13 del Real Decret 1.980/1998, tindrà la consideració de prova de sacrifici en el sentit al·ludit per l'article 35, apartat 1 lletra a) del Reglament (CE) 2.342/1999
  
c) A més en el cas de la prima per sacrifici de vedells d'entre 5 i 7 mesos d'edat, i a petició del productor, l'escorxador expedirà o posarà a disposició de l'autoritat competent, un certificat relatiu al pes en canal de cada animal que s'incloga en una sol·licitud d'ajuda.
  
d) Sense perjuí dels terminis de comunicació de les baixes d'animals que establix l'article 13 del Real Decret 1.980/1998, i als efectes de poder realitzar les comprovacions prèvies al pagament de la prima per sacrifici, tots els animals sacrificats en els escorxadors de la Comunitat Valenciana durant un any natural hauran de constar en el servidor central de la base de dades del sistema d'identificació i registre dels bovins a tot tardar el 28 de febrer de l'any següent.
  
e) L'incompliment d'algun dels compromisos continguts en la declaració de participació, o de les obligacions establides en l'article 13 del Real Decret 1.980/1998, quant a la comunicació a la base de dades informatitzades de les morts dels animals, donarà lloc a l'exclusió de l'establiment de la participació en el règim de primes durant un any, sense perjuí de les responsabilitats de tota índole que pogueren derivar-se.
  
Article 7. Períodes de retenció
  
1. Els productors de vaquí de carn, vaques alletants i oví cabrum hauran de mantindre en la seua explotació, per a la concessió de l'ajuda, un nombre d'animals que complisquen les condicions que s'indiquen a continuació:
  
a) Prima especial al vaquí de carn: durant dos mesos com a mínim, comptats a partir del dia següent a la presentació de la sol·licitud els animals que hi són inclosos.
  
b) Prima a la vaca alletant: un nombre de vaques alletants almenys igual al 60 per cent del nombre total d'animals pel qual sol·licita l'ajuda i un nombre de jònegues que no supere el 40 per cent de l'esmentat nombre total durant un mínim de sis mesos consecutius a partir del dia següent a la presentació de la sol·licitud.
  
En el cas que el càlcul del nombre màxim de jònegues, expressat en forma de percentatge, done com a resultat un nombre fraccionari d'animals, esta quantitat s'arredonirà a la unitat inferior si és inferior a 0,5, i al nombre enter superior si és igual o superior a 0,5.
  
c) Primes per sacrifici: cada animal pel qual sol·licita ajuda durant un període de retenció mínim de dos mesos sempre que haja finalitzat en el termini màxim d'un mes abans del sacrifici. En el cas dels vedells sacrificats abans dels tres mesos d'edat, el període de retenció serà d'un mes.
  
d) Primes als productors d'oví i cabrum: un nombre d'animals igual, almenys, a aquell pel qual hagen sol·licitat l'ajuda corresponent durant un període mínim de cent dies, comptats a partir del dia següent al de la finalització del termini per a la presentació de les sol·licituds.
  
2. Qualsevol variació del nombre d'animals objecte de sol·licitud, inclòs el trasllat, haurà de ser comunicat pel sol·licitant per escrit a la Conselleria d'Agricultura, Pesca i Alimentació en el termini de 10 dies hàbils següents a la comprovació de la disminució del nombre d'animals.
  
Article 8. Identificació i registre del ramat
  
1. Tot animal de l'espècie bovina pel qual es sol·licite una ajuda haurà d'estar identificat i registrat d'acord a les disposicions del Real Decret 1.980/1998, de 18 de setembre, pel qual s'establix un sistema d'identificació i registre dels animals de l'espècie bovina i dotat del Document d'Identificació
  
2. Així mateix, per a beneficiar-se de les ajudes, els productors hauran d'observar la totalitat de les exigències establides en el Real Decret 1.980/1998.
  
3. Els sol·licitants de primes en el sector vaquí hauran de confirmar en la sol·licitud que les dades de l'explotació i dels animals corresponen als continguts en la base de dades informatitzades d'identificació i registre, o en cas contrari, adquirir el compromís de comunicar a l'òrgan competent la rectificació.
  
Article 9. Condicions especifiques per a la concessió de les ajudes
  
1. Les condicions generals i específiques que cal aplicar per a la concessió d'estes ajudes en matèria ramadera seran les que vénen fixades en la legislació comunitària, estatal o autonòmica aplicable a la campanya 2004 que puga haver sigut objecte de publicació abans o després de la present Orde, d'acord amb la qual es delimitaran els animals primables. No obstant això, pel que fa a la Comunitat Valenciana caldrà considerar les condicions següents a l'hora d'interpretar les terres de pasturatge, amb vista a la percepció d'ajudes per extensificació, i els pagaments addicionals.
  
2. S'establixen els tipus de pastures següents i les formes d'aprofitament en aquelles explotacions en què se sol·liciten ajudes per extensificació:
  
- Pastura arbustiva: Terreny amb arbustos i matolls que cobrixen més del 20% de la superfície i és aprofitat a dent pel ramat, durant un període indefinit d'anys.
  
- Pastura arbrada: Bosc o repoblació forestal oberts, buits o aclarits, naturalment o artificialment, que s'aprofiten per pasturatge.
  
- Erms per a pastura: Antigues terres agrícoles que, per abandonamet, estan ermes o no conreades i on creix una vegetació espontània que s'aprofita per pasturatge.
  
- Pastius: Pastures a dent, constituïts per gramínies dominants bastes que, per efecte del clima, es poden cremar o assecar a l'estiu. La cobertura del sòl és variable i freqüentment la pastura està plena d'espècies llenyoses amb aprofitament mixt.
  
- Deveses o superfícies fetes deveses: Superfícies amb arbrades poc denses i amb estrat herbaci ben desenrotllat, sense a penes estrat arbustiu, l'aprofitament del qual és de tipus mixt.
  
- Prat natural: Terreny amb coberta herbàcia natural (no sembrada) que es pot aprofitar directament pel bestiar o per mètodes mixtos (dent, ensitjat, fenc) durant un període indefinit d'anys.
  
- Prat artificial: Cultiu constituït fonamentalment per gramínies i lleguminoses per a l'alimentació del bestiar en què es realitzen tasques culturals de manteniment. L'aprofitament és mixt.
  
- Cultius farratgers monofits o de mescla senzilla: A excepció dels cultius herbacis de l'annex 1 del Reglament (CE) 1.251/1999, amb aprofitament mixt.
  
- Pastures de port: Pastura d'estiu i de dent en explotació extensiva. Són pastures amb herba fina i aprofitament a dent.
  
- Guaret de pastura: Vegetació espontània que apareix en una superfície agrícola quan es deixa descansar el sòl durant un o més anys. L'aprofitament és a dent.
  
3. Els pagaments addicionals en el sector de vaquí de carn, establits en la secció 2 del Capítol 1 del Reglament (CE) 1.254/1999, es concediran d'acord amb els fons assignats a la Comunitat Valenciana per a l'any 2004 en forma de pagament per vaca alletant i jònega i bovins sacrificats que resulten primats en les sol·licituds de prima d'acord al repartiment següent:
  
- Un 40% de la quantitat total assignada es distribuirà entre aquells productors que es beneficien de la prima per vaca alletant.
  
- Un 60% de la quantitat total es distribuirà entre aquells productors que es beneficien de la prima per sacrifici.
  
En estos dos casos els productors, per a beneficiar-se dels pagaments addicionals, hauran de complir alguna de les condicions següents:
  
a) Productors les explotacions dels quals contribuïsquen a la fixació de la població en determinades zones desfavorides, d'acord amb allò que establix els articles 18,19 i 20 del Reglament (CE) 1.257/1999.
  
b) Productors titulars o cotitulars d'explotacions agràries prioritàries tal i com es definixen en la Llei 19/1995, de Modernització de les Explotacions Agràries.
  
c) Productors titulars d'explotacions que tinguen una qualificació sanitària de B4 i T3 tal i com es definixen en l'article 3 del Real Decret 2.611/1996.
  
d) Productors titulars d'explotacions que hagen obtingut en els cinc anys anteriors, a l'empara del derogat Real Decret 204/1996 o del Real Decret 613/2001 alguna dels tipus d'ajudes oficials següents:
  
- Ajuda per a la realització d'inversions en l'explotació agrària.
  
- Ajuda per a la primera instal·lació d'agricultors jóvens.
  
- Ajudes a inversions en plans de millora destinada a adequar la base territorial de l'explotació.
  
e) Productors que estiguen comercialitzant animals a través de programes d'etiquetatge facultatiu de carn de vaquí, d'acord amb l'article 16 del Reglament (CE) 1760/2000, en el plec de condicions del qual es preveu la inclusió d'informacions addicionals en les etiquetes del producte. Estes informacions es referiran a:
  
- Les condicions d'alimentació del bestiar.
  
- El sistema o forma de producció, o
  
- Dades bàsiques dels animals de què procedix la carn, com ara l'edat, raça, origen o altres informacions.
  
f) Explotacions qualificades com «explotació ramadera ecològica» d'acord amb els requisits del Reglament (CE) 1.804/1999 del Consell, sempre que estiga sotmesa a un sistema de control extern que s'ajuste a la norma EN 45533.
  
4. Els pagaments addicionals en el sector de les carns d'oví i cabrum previstos en el Reglament 2.529/2001, del Consell, de 19 de desembre, i desenrotllats en el Real Decret 1.287/2002, de 5 de desembre, pel qual es modifiquen els Reals decrets 139/2002 d'1 de febrer i 1.839/1997, de 5 de desembre, es concediran per cap de bestiar, en les condicions indicades a continuació i sense superar, en qualsevol cas, la quantitat de 4 euros per cap.
  
Els productors, per a beneficiar-se dels pagaments addicionals hauran de complir alguna de les condicions següents:.
  
a) Productors titulars d'explotacions que tinguen una qualificació sanitària de M3 tal i com es definixen en l'article 3 del Real Decret 2.611/1996.
  
b) Productors integrats en agrupacions de defensa sanitari (ADS) regulades en el Real Decret 1.880/1996, de 2 d'agost.
  
c) Productors que participen en Denominacions Específiques de Qualitat, de conformitat amb allò que preveu el Reglament 2.081/1992 del Consell.
  
La quantia unitària de l'ajuda per pagaments addicionals serà un 50% superior quan els beneficiaris es troben en alguna d'estes circumstàncies:
  
1. Siguen agricultors jóvens.
  
2. Posseïsquen animals ovins o cabrums inscrits en algun dels Llibres Genealògics de les races ovines o cabrums que figuren en el catàleg oficial de Races de Bestiar d'Espanya, definides en el Real Decret 1.682/1997, de 7 de novembre.
  
Article 10. Controls de les ajudes
  
1. Les activitats de control de les ajudes comprendran tant controls administratius com inspeccions sobre el terreny:
  
a) Els controls administratius consistiran en la comprovació, d'una banda, de la coherència de les dades consignades en la sol·licitud i l'adequació a aquells que obren en poder de l'administració Pública, i per un altre, del respecte a la normativa comunitària i estatal vigent.
  
b) Les inspeccions sobre el terreny es realitzaran en les explotacions dels beneficiaris de les ajudes, seguint el pla regional de control de la Comunitat Valenciana.
  
2. S'aplicaran les penalitzacions establides en el capítol ll del Reglament (CE) 2.419/2001 de la Comissió, d'11 de desembre, en les condicions que s'hi determinen.
  
Article 11. Períodes de pagaments de les ajudes i primes.
  
La tramitació del pagament s'ajustarà al que determina el Decret 178/1996, de 2 d'octubre, del Govern Valencià, pel qual es designa a la Conselleria d'Agricultura, Pesca i Alimentació com a Organisme pagador de les despeses corresponents a la Política Agrícola Comuna.
  
El pagament de les ajudes i primes serà a càrrec de la línia pressupostària T4730 (Aplicació a la Comunitat Valenciana de la Política Agrícola Comunitària) del programa 714.50 (Ordenació i Garantia Agrària en el Marc de la PAC) del pressupost de la Generalitat Valenciana per al 2004 finançat per les línies del FEOGA-Garantia següents: 05 03 02 03 primes per vaca alletant, 05 03 02 05 primes especials, 05 03 02 07 primes per sacrifici, 05 03 02 08 Primes per extensificació i 05 03 02 11 Pagaments suplementaris en el sector de la carn de vaquí i 05 03 03 02 prima per ovella i cabra, 05 03 03 03 prima complementària per zona desfavorida i 05 03 03 04 Pagaments suplementaris en el sector de la carn d'oví i cabrum.
  
Les dates d'abonament dels imports corresponents a les ajudes previstes en esta orde s'abonaran quan s'hagen finalitzat tots els controls establits en el Reglament (CE) 3.508/1992, però no abans del 16 d'octubre de l'any en què s'hagen presentat les sol·licituds ni després del 31 de març de l'any següent en el cas de la prima d'oví i cabrum, i del 30 de juny de l'any següent en el cas de les primes en el sector vaquí.
  
Article 12. Devolució dels pagaments indegudament percebuts
  
En el cas de pagaments indeguts, els productors hauran de reembossar l'import, més els interessos corresponents al temps transcorregut entre la notificació de l'obligació de reembors i el reembors o la deducció. El tipus d'interés que cal aplicar serà el de demora establit en la corresponent Llei de Pressupostos Generals de l'Estat, excepte quan el pagament indegut no siga imputable a l'interessat, que no s'aplicarà cap interés.
  
DISPOSICIONS FINALS
  
Primera
  
Es faculta a les Direcció General d'Innovació Agrària i Ramaderia perquè dicten les disposicions necessàries per al desenrotllament i aplicació d'esta orde.
  
Segona
  
La present orde entrarà en vigor l'endemà de la publicació en el Diari Oficial de la Generalitat Valenciana
  
València, 27 de gener de 2004
  
La consellera d'Agricultura, Pesca i Alimentació,